## PROTOKOL O POSTUPANJU U SLUČAJEVIMA NASILJA MEĐU DJECOM I MLADIMA NA RAZINI ŠKOLE

I.

Pojam »nasilničko ponašanje« uključuje svaku manifestaciju verbalne i fizičke agresije, usmjerene prema djeci, osoblju škole ili imovini.

II.

Osnovna škola Zlatar Bistrica je škola u kojoj se nasilničko ponašanje ne tolerira.

III.

Svako nasilničko ponašanje predstavlja izravno kršenje Kućnog reda škole, osobito sljedećih pravila:

U školi komuniciramo iskazujući međusobno poštovanje i uvažavanje.

Prema osobnoj imovini, imovini drugih učenika i imovini škole odnosimo se pažljivo.

Svoje potrebe i želje izražavamo na jasan i nenasilan način.

Međusobno se štitimo i pomažemo.

Svoje školske obaveze izvršavamo savjesno.

IV.

Radi osiguravanja kontinuiranog nadzora učenika tijekom boravka u školi i omogućavanja uočavanja nasilničkog ponašanja, u školi se osigurava stalno kvalitetno dežurstvo učitelja, učenika i ostalih djelatnika škole.

V.

U slučaju uočenog nasilnog ponašanja potrebno je učiniti sljedeće:

|  |  |  |  |
| --- | --- | --- | --- |
| Rd.br. | Tijek postupanja | Nositelj | Rok izvršenja |
|  | Zaustaviti i prekinuti nasilno ponašanje  | svaki zaposlenik/ca škole | odmah  |
|  | Obaviti razgovor s učenicima  | nazočni učitelj/ica, dežurni učitelj/ica, razrednik/ca, stručni suradnik/ca | odmah ili čim to bude moguće |
|  | Pružiti savjetodavnu i stručnu pomoć učeniku/ci učeniku/ci koji je doživio/la nasilje | razrednik/ca, stručni suradnik/ca, a po potrebi liječnik/ca i vanjske institucije | čim to bude moguće |
|  | Obavijestiti roditelje žrtve nasilja i izvijestiti ih o poduzetom | razrednik/ca, stručni suradnik/ca ili ravnatelj/ica | odmah nakon događaja |
|  | Obaviti razgovor s učenikom/com koji/a se nasilno ponašao/la s ciljem modifikacije ponašanja | razrednik/ca, stručni suradnik/ca, a po potrebi liječnik/ca i vanjske institucije | odmah ili čim to bude moguće |
|  | Pozvati roditelje počinitelja/ice nasilja i upoznati ih s neprihvatljivošću i štetnosti takvog ponašanja | razrednik/ca, stručni suradnik/ca ili ravnatelj/ica | odmah nakon događaja |
|  | Učeniku/ci koji se nasilno ponašao/la i njegovim/njezinim roditeljima pružiti savjetodavnu i stručnu pomoć unutar ili izvan škole | stručni suradnik/ca, a po potrebi vanjske institucije | čim to bude moguće |
|  | Upoznati učenika/cu koji se nasilno ponašao i njegove/njezine roditelje s obvezom škole da prijavi slučaj nadležnim institucijama (CZSS, Policija, MZO) | razrednik/ca, stručni suradnik/ca,ravnatelj/ica | odmah nakon događaja |
|  | Nasilno ponašanje prijaviti Ministarstvu znanosti i obrazovanja na propisanom Web obrascu | ravnatelj/ica | u roku od 7 dana |

VI.

U slučaju situacije visokog rizika i hitnosti postupanja potrebno je uz ranije navedene radnje, poduzeti i sljedeće:

1. Pozvati hitnu liječničku pomoć (194), osigurati pratnju učenika/ce (roditelj ili djelatnik/ca škole). U slučaju da je u pratnji djelatnik/ca škole, isti čeka dolazak roditelja kod liječnika/ce.
2. Roditelje žrtve i počinitelja izvijestiti o svemu i o daljim aktivnostima
3. Zatražiti pomoć drugih djelatnika/ca škole
4. Obavijestiti policijsku postaju (192)
5. Odmah izvijestiti ravnatelja/icu škole
6. Prema potrebi ravnatelj/ica donosi odluku da se u školi formira tim za pružanje podrške i pomoći svima koji su bili nazočni događaju
7. Obavijestiti stručnu službu škole koja prijavljuje događaj nadležnim institucijama (CZSS, Policija, MZO)
8. Nasilno ponašanje prijaviti Ministarstvu znanosti i obrazovanja na propisanom Web obrascu.

VII.

O događaju napisati službenu zabilješku i primjerak predati stručnoj službi škole. Kao prilog mogu se koristiti obrasci „Opis situacije za učenike“ i „Protokol praćenja“.